Source: http://www.odpady-portal.sk/Dokument/103583/zmeny-v-procese-integrovaneho-povolovania.aspx
Timestamp: 2017-08-21 12:01:48+00:00
Document Index: 9867793

Matched Legal Cases: ['§ 3', '§ 86', '§ 22', '§ 11', '§ 26', '§ 7', '§ 26']

Zmeny v procese integrovaného povoľovania | ODPADY-PORTAL.SK
Zmeny v procese integrovaného povoľovania
V procese IPKZ nastávajú od 1. júla 2017 zmeny aj pre oblasť skládkovania odpadov.
Aplikačná prax ukázala, že proces integrovaného povoľovania podľa zákona o integrovanej prevencii a kontrole znečisťovania životného prostredia1 (ďalej ako „zákon o IPKZ) má mnoho nedostatkov, ktoré je potrebné napraviť.
Od 1. júla 2017 bude účinná novela zákona o IPKZ, ktorá prináša viacero zmien s cieľom zjednodušiť proces integrovaného povoľovania. Prehľad prijatých zmien vám prinášame v tomto článku.
Definícia pojmu prevádzkovateľ a stavebník
Zaradenie definície pojmu prevádzkovateľ do zákona o IPKZ je výsledkom transpozície smernice o priemyselných emisiách2. Prevádzkovateľ je fyzická osoba – podnikateľ alebo právnická osoba, ktorá úplne alebo čiastočne prevádzkuje alebo riadi prevádzku, spaľovacie zariadenie, spaľovňu odpadov alebo zariadenie na spoluspaľovanie odpadov.
Nakoľko sa v praxi mnohokrát stávalo, že pri budovaní, obnove alebo zmenách jednej prevádzky bol prevádzkovateľom tejto prevádzky jedna osoba a investorom (stavebníkom) osoba iná, bolo potrebné prostredníctvom definície vymedziť, aký je medzi nimi rozdiel a aké majú povinnosti.
V súčasnosti platný zákon o IPKZ nerozlišuje medzi týmito osobami a z tohto dôvodu napr. stavebník nie je oprávnený požiadať o integrované povolenie.
Podľa novely zákona o IPKZ je stavebníkom osoba, ktorá zodpovedá za stavebnú činnosť s cieľom vybudovať prevádzku na činnosť podľa prílohy č. 1 zákona o IPKZ alebo s cieľom zmeniť stavbu; stavebník môže byť súčasne prevádzkovateľom.
Stavebník bude mať rovnaké postavenie účastníka konania ako prevádzkovateľ v prípade stavebného povoľovania, ak bude stavebník subjektom odlišným od prevádzkovateľa.
Ak prevádzkovateľ nie je súčasne stavebníkom, Slovenská inšpekcia životného prostredia (ďalej ako „inšpekcia“) bude povinná vydať povolenie, v ktorom osobitne určí podmienky na vykonávanie činnosti pre prevádzkovateľa a osobitne pre stavebníka.
Taktiež žiadosť o vydanie povolenia alebo zmenu povolenia bude musieť obsahovať aj označenie stavebníka, ak je inou osobou ako prevádzkovateľ.
Inšpekcia ako špecializovaný stavebný úrad
Novela zákona o IPKZ spresňuje znenie § 3 ods. 4, ktorý upravuje konania podľa stavebného zákona, v ktorých má inšpekcia postavenie špecializovaného stavebného úradu. Ide najmä o zdôraznenie § 86 až 88 stavebného zákona3, na základe ktorých je inšpekcia oprávnená vo verejnom záujme nariadiť nápravu nedostatkov alebo nevyhnutné úpravy a odstraňovanie stavieb.
Uvedenie presných ustanovení stavebného zákona slúži aj na zdôraznenie skutočnosti, že z integrovaného povoľovania je v rámci stavebného konania vylúčená iba kolaudácia a územné konanie.
MŽP ako dotknutý orgán
Novela zákona o IPKZ určuje Ministerstvo životného prostredia SR ako dotknutý orgán v procese hodnotenia odchylných hodnôt emisných limitov v porovnaní s úrovňou emisií, ktorá je uvedená v najlepších dostupných technikách podľa § 22 ods. 6. zákona o IPKZ. Dôvodom je skutočnosť, že vyhodnocovanie odchýlok prebieha priamo na tomto ministerstve.
Zmeny v konaní
Ak sa konanie o vydanie integrovaného povolenia začne na návrh, inšpekcia bude po novom povinná overiť úplnosť žiadosti do 60 dní od jej doručenia. Zavedenie predmetnej lehoty bolo nevyhnutné, nakoľko v mnohých prípadoch trvalo overenie oveľa dlhšie.
Ďalším problémom praxe bolo rozhodovanie o zmene povolenia, ktorému končila platnosť. Prevádzkovateľ často nezískal aktualizované povolenie v lehote platnosti pôvodného povolenia a bol nútený prerušiť svoju činnosť, resp. pokračovať vo svojej činnosti pod hrozbou pokuty.
Novela vyriešila predmetný problém tým, že pridala ustanovenie § 11 ods. 8, podľa ktorého je prevádzkovateľ povinný podať žiadosť o zmenu povolenia v lehote 5 mesiacov pred uplynutím lehoty platnosti povolenia.
Ak sa konanie neskončí do 5 mesiacov bez zavinenia prevádzkovateľa, platia pre prevádzkovateľa podmienky určené v pôvodnom povolení až do ukončenia tohto konania. Otázne však ostáva, kto a na základe akých kritérií určí, či sa konanie neskončilo zo zavinenia na strane prevádzkovateľa alebo nie a či budú tieto kritériá uplatňované všetkými inšpektorátmi rovnako.
Ďalšou zmenou je, že inšpekcia nariadi ústne pojednávanie okrem doteraz platných dôvodov aj v prípade, ak to vyžaduje povaha veci, najmä ak sa tým prispeje k jej objasneniu.
Prevádzkovateľ skládky odpadov, ktorý má vydané rozhodnutie na uzatvorenie alebo vykonanie rekultivácie skládky, je povinný uzatvorenie alebo rekultiváciu skládky vykonať najneskôr v posledný deň lehoty uvedenej v rozhodnutí.
Možnosť predĺženia lehoty neexistuje. Cieľom predmetnej zmeny je zabezpečenie priaznivého stavu životného prostredia.
S cieľom definitívneho uzatvorenia alebo rekultivácie skládky pribudne pre prevádzkovateľa ďalšia povinnosť, a to požiadať špeciálny stavebný úrad – inšpekciu o kolaudáciu stavby v lehote troch mesiacov odo dňa uzavretia alebo rekultivácie skládky.
Za porušenie predmetných povinností hrozí pokuta od 150 000 EUR do 1 000 000 EUR.
V súvislosti s vykonávaním kontrol pribúda povinnosť prevádzkovateľa poskytnúť inšpekcii sprievod povereného zamestnanca pri vykonávaní kontroly. Z dôvodu absencie tejto povinnosti často nebolo možné vykonať kontrolu u prevádzkovateľa.
Upozorňujeme na to, že okrem nových správnych deliktov súvisiacich s uzavretím a rekultiváciou skládky boli pridané aj ďalšie správne delikty súvisiace s porušením povinností v § 26 ods. 2 až 4 alebo ods. 8 zákona o IPKZ.
Ide napr. o povinnosť prevádzkovateľa po definitívnom ukončení činností posúdiť stav kontaminácie pôdy a podzemných vôd nebezpečnými látkami; povinnosť oznámiť zmenu prevádzkovateľa inšpekcii atď.
Ďalšími zmenami, ktoré priniesla novela zákona o IPKZ, sú napr. zmeny súvisiace so zariadením na zachytávanie a vtláčanie oxidu uhličitého4 vyplývajúce zo zákona o geologických prácach5 a pridanie povinnosti prevádzkovateľa plniť opatrenia na nápravu určené inšpekciou6.
Časová pôsobnosť novely
Konania podľa zákona o IPKZ, ktoré boli začaté a právoplatne neukončené pred 1. júlom 2017, sa dokončia podľa ustanovení zákona o IPKZ, ktorý je platný do 30. júna 2017, t. j. začaté konania sa dokončia podľa pôvodného zákona a zmeny, ktoré priniesla novela, sa na ne nebudú uplatňovať.
Vyššie uvedené pravidlá platia aj na konanie o uložení pokuty s výnimkou, že zákon IPKZ účinný od 1. júla 2017 sa na začaté konania o uložení pokuty aplikuje vtedy, ak je to pre osobu priaznivejšie.
1 Zákon č. 39/2013 Z. z. o integrovanej prevencii a kontrole znečisťovania životného prostredia a o zmene a doplnení niektorých zákonov
2 Smernica Európskeho parlamentu a Rady 2010/75/EÚ z 24. novembra 2010 o priemyselných emisiách (integrovaná prevencia a kontrola znečisťovania životného prostredia)
3 Zákon č. 50/1976 Zb. o územnom plánovaní a stavebnom poriadku (stavebný zákon)
4 § 7 ods. 1 písm. j) a 21 ods. 2 písm. p) zákona o IPKZ
5 Zákon č. 569/2007 Z. z. o geologických prácach
6 § 26 ods. 1 písm. f zákona o IPKZ
Článok vyšiel v mesačníku Odpadové hospodárstvo, 2017/06.
3 Mondi vyvinula novú fóliu, ktorá znižuje obalový odpad
4 Evidenčné a ohlasovacie povinnosti v auguste 2017
5 Firma zmenila svoj prístup a celkom prestala tvoriť potravinový odpad
6 Ceny kovošrotu ďalej rastú
7 AVE SK pridáva kapacitu skládky odpadov v Senci zvýšením hrádze
8 Kontroverzná pezinská skládka odpadov je opäť blízko povolenia
9 Budova z PET fliaš odolá požiaru aj zemetraseniu
10 Prvé testy vody zo studne vo Vrakuni potvrdili nebezpečné znečistenie